Minimumloon vir huishulpe verhoogDie minimumloon vir huishulpe sal volgende week verhoog word, het Mildred Oliphant, minister van arbeid, Vrydag aangekondig. “Vanaf 1 Desember is die minimumloon vir diegene wat in stedelike gebiede meer as 27 ure per week werk, R9.63 per uur,” het die departement in ŉ verklaring gesê. “Hul eweknieë in plattelandse gebiede moet ten minste R8.30 per uur verdien.” Die minimumloon vir huishulpe wat langer as 27 uur per week werk is soos volg: Gebied A: R9.63 per uur; R433.35 per week (vir ŉ 45-uur week) en R1 877.70 per maand (vir ŉ 45-uur week). Gebied B: R8.30 per uur; R373.50 per week (vir ŉ 45-uur week) en R1 618.37 per maand (vir ŉ 45-uur week). Gebied A is alle stedelike gebiede met munisipaliteite, soos Buffalo City, City of Tshwane, Emalahleni (Witbank), Johannesburg en ander. Gebied B sluit munisipaliteite in wat nie by Gebied A ingesluit is nie. “Die loonwysiging is deel van ŉ jaarlikse bepaling wat deur die minister van arbeid gemaak word kragtens die Wet op Basiese Diensvoorwaardes.” Die minimumloon van huishulpe wat minder as 27 uur per week werk sien soos volg daarna uit: Gebied A: R11.27 per uur, R304.29 per week (vir ŉ 27-uur week), en R1 318.48 per maand (vir ŉ 27-uur week). Gebied B: R9.80 per uur, R264.60 per week (vir ŉ 27-uur week en R1 146.51 per maand (vir ŉ 27-uur week). Die uurlikse tarief vir gebied A was in 2012 R8.95 en R7.65 vir gebied B. Die departement het gewaarsku dat huishulpe kragtens die wet nie langer as 45 uur per week mag werk nie; nie langer as nege ure per dag vir ŉ vyf-dag werksweek nie; of nie meer as agt ure per dag vir ŉ ses-dag werksweek nie. “Oortyd moet teen een en ŉ half keer die werknemer se normale loon betaal word, of die werknemer kan ooreenkom om betaalde verlof in ruil daarvoor te ontvang.”